钦定古今图书集成/方舆汇编/边裔典/第046卷 > 梁
## 钦定古今图书集成/方舆汇编/边裔典/第046卷 > 梁

### 武帝天监元年以氐杨集始为武都王灵珍为将军孟孙为阴平王集始死子绍先袭爵位

按《梁书武帝本纪》，“天监元年六月，以行北秦州刺史
杨绍先为北秦州刺史。”按《武兴国传》，“‘武兴国本仇
池，杨难当自立为秦王，宋文帝遣裴方明讨之，难当
奔魏，其兄子文德聚众茄芦，宋授以爵位，魏又攻之，
文德奔汉中，从弟僧嗣自立，复戍茄芦，卒。文德弟文
度立，以弟文洪为白水太守，屯武兴，宋世以为武都
王’。武兴之国自于此矣。”难当族弟广香又攻杀文度，
自立为阴平王、茄芦镇主。卒，子炅立。炅死，子崇祖立。
崇祖死，子孟孙立。齐永明中，魏氏南梁州刺史仇池
公杨灵珍据泥切山归款，齐世以灵珍为北梁州刺
史、仇池公。文洪死，以族人集始为北秦州刺史、武都
王。天监初，以集始为使持节、都督秦雍二州诸军事、
辅国将军、平羌校尉、北秦州刺史、武都王灵珍为冠
军将军，孟孙为假节、督沙州刺史、阴平王。集始死，子
绍先袭爵位。

天监二年，以氐杨灵珍为《仇池王》。

按《梁书武帝本纪》不载。　按《武兴国本传》，“二年，以灵
珍为持节、督陇右诸军事、左将军、北梁州刺史、仇池
王。”

天监十年，“氐孟孙死，诏赠安沙将军、北雍州刺史。子
定袭封爵。”

按《梁书武帝本纪》不载。　“按《武兴国传》”云云。

### 大同元年以氐杨绍先为车骑将军子智慧上表求归国诏许之

按《梁书武帝本纪》，“大同元年十二月，以平西将军、秦
南秦二州刺史武兴王杨绍先进号车骑将军。”按
《武兴国本传》，绍先死，子智慧立。大同元年，克复汉中。
智慧遣使上表，求率四千户归国，诏许焉。即以武兴
为东益州。其国东连秦岭，西接宕昌，去宕昌八百里，
南去汉中四百里，北去岐州三百里，东去长安九百
里。本有十万户，世世分减。其大姓有苻氏、姜氏，言语
与中国同，著乌皂突骑帽、长身小袖袍、小口裤、皮靴。
地植九谷，婚姻备六礼，知书疏，种桑麻，出䌷、绢、精布、
漆、蜡、椒等，山出铜、铁。